AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartis Molėtų rajono savivaldybės administracijai

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2016 m. balandžio 14 d. gavo Molėtų r. savivaldybės administracijos Joniškio seniūnijos (toliau – Joniškio seniūnija) raštą Nr. P-34 „Dėl patalpų perdavimo“, kuriuo prašoma 20 metų perduoti patalpas Joniškio seniūnijos veiklai Molėtų rajono savivaldybei nuosavybės teise priklausančiame mokyklos pastate, esančiame Molėtų r. sav., Joniškio sen., Joniškio mstl., Arino g. 14.

Molėtų rajono savivaldybės administracija 2016 m. balandžio 13 d. gavo Molėtų r. savivaldybės administracijos Suginčių seniūnijos (toliau – Suginčių seniūnija) raštą Nr. V2-47(1.5.) „Dėl Suginčių seniūnijos patalpų perdavimo“, kuriuo prašoma 20 metų perduoti patalpas Suginčių seniūnijos veiklai Molėtų rajono savivaldybei nuosavybės teise priklausančiame lopšelio-darželio pastate, esančiame Molėtų r. sav., Suginčių sen., Suginčių k., Darželio g. 1. Raštais įsipareigojama atlikti perduotų patalpų einamąjį ir kapitalinį remontus.

Joniškio seniūnija anksčiau vykdė veiklą administraciniame pastate, esančiame Joniškio mstl., Arino g. 3, kuris šiuo metu siūlomas parduoti viešajame aukcione, o Suginčių seniūnija vykdė veiklą bendrabučio pastate Suginčių k., Taikos g. 24, dėl kurio priimtas sprendimas jį nurašyti ir nugriauti. Atlaisvintos patalpos mokyklos pastate, esančiame Molėtų r. sav., Joniškio sen., Joniškio mstl., Arino g. 14, Molėtų r. Joniškio mokyklos-daugiafunkcio centro direktoriaus 2016 m. balandžio 12 d. įsakymu Nr. V-64 ir lopšelio-darželio pastate, esančiame Molėtų r. sav., Suginčių sen., Suginčių k., Darželio g. 1, Molėtų „Vyturėlio“ vaikų lopšelio-darželio direktoriaus 2016 m. balandžio 12 d. įsakymu Nr. V-19 pripažintos nebereikalingomis šių įstaigų veiklai ir siūloma jas perduoti seniūnijų veiklai.

Parengto sprendimo projekto tikslas – perduoti Molėtų rajono savivaldybės administracijai 20 metų pagal turto panaudos sutartis Joniškio ir Suginčių seniūnijų veiklai Savivaldybei nuosavybės teise priklausančias ir šiuo metu Molėtų r. Joniškio mokyklos-daugiafunkcio centro bei Molėtų „Vyturėlio“ vaikų lopšelio-darželio patikėjimo teise valdomas patalpas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 1 punktas, 4 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.1 papunktis ir 6.1 papunktis.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – Molėtų rajono savivaldybės administracijai bus perduotos patalpos, kuriose vykdys veiklą Joniškio ir Suginčių seniūnijos.

Neigiamų pasekmių nenumatoma.

 **4. Priemonės sprendimui įgyvendinti**

Bus parengtos ir pasirašytos turto panaudos sutartys bei turto perdavimo – priėmimo aktai.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

 **6. Vykdytojai, įvykdymo terminai**

Molėtų r. Joniškio mokykla-daugiafunkcis centras ir Molėtų „Vyturėlio“ vaikų lopšelis-darželis.